Det skal have hårdere konsekvenser for de kontanthjælpsmodtagere, der ikke reelt står til rådighed for arbejdsmarkedet, selvom de er erklæret jobparate.

Det skriver Liberal Alliances beskæftigelsesordfører, Laura Lindahl, i en blog på TV2.dk.

Blogindlægget kommer efter, at Dansk Arbejdsgiverforening (DA) i deres nyhedsbrev Agenda udkom med en analyse af, at hver tredje jobparate kontanthjælpsmodtager reelt ikke står til rådighed på arbejdsmarkedet.

Derfor ønsker Laura Lindahl og Liberal Alliance at styrke kommunernes mulighed for at sanktionere kontanthjælpsmodtagere, der ikke lever op til kravene om at være jobsøgende og til rådighed for arbejdsmarkedet.

- Denne gruppe består ikke af syge mennesker, der har legitime begrundelser for ikke at arbejde. Kald det manglende motivation, ugidelighed, pjæk eller noget helt fjerde – resultatet er det samme: en uholdbar og urimelig situation, skriver Laura Lindahl i sit blogindlæg på TV2.dk.

I dag kan kommunen nedsætte beløbet for en kontanthjælpsmodtager svarende til tre dagssatser, hvis vedkommende uden nogen reel grund siger nej til et jobtilbud. Den sanktionering vil Liberal Alliance have sat op til et helt år.

”Det rykker fundamentalt ved kontrakten i vores samfund”

I øjeblikket er Danmark i opgangstider. Arbejdsløsheden falder, væksten stiger og virksomheder mangler arbejdskraft. Derfor rykker det ifølge Laura Lindahl fundamentalt ved kontrakten i vores samfund, når nogle mennesker kan leve på kontanthjælp uden at leve op til kravene for at være jobsøgende.

- Det er helt afgørende for vores velfærdssamfund, at dem, der kan arbejde og bidrage til samfundet, også gør det, skriver hun.